2
1 प्रभुले आफ्नो रिसको बादलले
कसरी सियोनकी छोरीलाई ढाकिदिनुभएको छ!
उहाँले इस्राएलको स्वर्गीय गौरवलाई
तल पृथ्वीमा खसालिदिनुभएको छ;
उहाँले आफ्नो रिसको दिनमा
आफ्नो पाउदानलाई सम्झनुभएन।
2 प्रभुले याकोबका सबै वासस्थानहरूलाई
दया नदेखाई नष्‍ट पार्नुभयो;
उहाँले आफ्नो रिसमा यहूदाका छोरीका
बलिया किल्‍लाहरू ध्वस्त गर्नुभयो।
उहाँले त्यसको राज्य र त्यसका राजकुमारलाई
भुइँको धुलोसँग मिलाएर अपमानित तुल्याउनुभयो।
3 उहाँको डरलाग्दो क्रोधमा इस्राएलको
सबै शक्तिलाई उहाँले नष्‍ट पार्नुभयो।
उहाँले इस्राएलीहरूको शत्रु नजिक आइपुग्दा,
आफ्नो सहयोगी हात पछिल्तिर सार्नुभयो।
उहाँ याकोबमाथि दन्केको आगोझैँ दन्कनुभयो,
जसले वरिपरिका सबै कुरा भस्म पार्‍यो।
4 उहाँले शत्रुले जस्तै आफ्नो धनुमा ताँदो चढाउनुभएको छ;
निशाना लगाउन उहाँको दाहिने हात तयार छ।
उहाँले आफ्ना नजरमा प्रिय ठानेकाहरूलाई
शत्रुलाई झैँ संहार गर्नुभयो;
उहाँले सियोनकी छोरीको पालमा
आफ्नो रिस आगोजस्तै बर्साउनुभएको छ।
5 प्रभु शत्रुजस्तै बन्‍नुभएको छ;
उहाँले इस्राएललाई निल्नुभएको छ।
उहाँले यरूशलेमका सबै महलहरू नष्‍ट गर्नुभएको छ;
अनि त्यसका किल्‍लाहरू भत्काइदिनुभएको छ।
यहूदाका छोरीको निम्ति उहाँले शोक
र विलाप बढाइदिनुभएको छ।
6 उहाँले आफ्नो यरूशलेमको बासस्थानलाई बगैँचाको छाप्रोलाई झैँ भत्काइदिनुभएको छ;
अनि उहाँले आफ्नो सभाको स्थानलाई नष्‍ट पारिदिनुभएको छ।
याहवेहले सियोनबाट तोकिएका
चाडहरू र शब्बाथ दिनहरूको सम्झना मेटिदिनुभएको छ;
उहाँले आफ्नो डरलाग्दो क्रोधमा राजा र पुजारी
दुवैलाई तिरस्कार गर्नुभएको छ।
7 प्रभुले आफ्नो वेदीलाई इन्कार गर्नुभएको छ,
र आफ्नो पवित्रस्थानलाई त्याग्नुभएको छ।
उहाँले त्यसका महलका पर्खालहरू
शत्रुका हातमा दिनुभएको छ;
तिनीहरूले तोकिएको चाडको दिनमा झैँ
याहवेहको भवनमा उत्सवको उच्‍च आवाज उठाएका छन्।
8 याहवेहले सियोनको छोरीका वरिपरिको
पर्खाल भत्काउने अठोट गर्नुभयो।
उहाँले एउटा नाप्‍ने फित्ताले नाप लिनुभयो
र त्यसलाई नष्‍ट गर्न आफ्नो हातलाई रोक्नुभएन।
उहाँले किल्‍लाहरू र पर्खालहरूलाई विलाप गर्न लगाउनुभयो;
अनि ती पर्खालहरू एकैसाथ ढले।
9 त्यसका मूलढोकाहरू जमिनमा भासिए;
त्यसका गजबारहरू भत्काएर नष्‍ट पारिए।
त्यसका राजा र राजकुमारहरू गैरयहूदीहरूका बीचमा निर्वासित भएका छन्।
अब व्यवस्था रहँदैन,
न त तिनीहरूका अगमवक्ताहरूले
याहवेहबाट कुनै दर्शन नै पाउँछन्।
10 सियोनका छोरीका धर्मगुरुहरू
चुपचाप भुइँमा बसेका छन्;
तिनीहरूले आफ्ना शिरमा धुलो छरेका छन्,
र भाङ्ग्राका वस्त्र पहिरिएका छन्।
यरूशलेमका कुमारीहरूले
आफ्नो शिर भुइँतिर झुकाएका छन्।
11 मेरा आँखा रुँदा-रुँदा टट्टाइसकेका छन्,
मेरो प्राण मभित्र व्याकुल छ;
मेरो हृदय छिया-छिया भएको छ;
किनकि मेरा मानिसहरू नष्‍ट भएका छन्;
अनि बालबालिकाहरू र दुधे बच्‍चाहरू
सहरका गल्‍लीहरूमा बेहोश भएका छन्।
12 जब तिनीहरू गल्‍लीहरूमा
घाइते ढलेझैँ ढल्छन्,
जब तिनीहरूको प्राण
आफ्ना आमाका काखमा शिथिल हुन्छन्,
तब आफ्ना आमाहरूलाई यसो भन्छन्,
“खोइ, भोजन र दाखमद्य कहाँ छन्?”
13 हे यरूशलेमकी छोरी,
तँलाई म के भनूँ?
म तँलाई केसँग तुलना गरूँ?
हे सियोनकी कुमारी छोरी,
म तँलाई केसँग तुलना गरूँ?
ताकि म तँलाई सान्त्वना दिन सकूँ?
तेरो विनाशको चोट सागरझैँ गहिरो छ।
तँलाई कसले निको पार्न सक्ला?
14 तिमीहरूका अगमवक्ताहरूका दर्शनहरू
झूटा र व्यर्थका थिए;
तँलाई कैदमा जानबाट जोगाउनलाई
तिनीहरूले तेरो पाप प्रकट गरिदिएनन्।
बरु तिनीहरूले तेरा लागि
झूटो र भ्रामक ईश्‍वरवाणी गरे।
15 तेरो बाटो छेउभएर जाने मानिसहरू
सबैले तँलाई खिसी गर्दै ताली बजाउँछन्;
यरूशलेमकी छोरीको विरुद्ध खिसी गर्दै
टाउको हल्‍लाउँछन्:
“के यो त्यही सहर हो,
जसलाई अति सुन्दर
र सारा पृथ्वीको आनन्द भनेर चिनिन्थ्यो?”
16 तेरा सबै शत्रुहरू आफ्ना मुख
खोलेर तेरो विरुद्धमा बोल्छन्;
तिनीहरूले खिसी गर्छन्; आफ्ना दाह्रा किट्छन्,
र भन्छन्, “हामीले त्यसलाई निलिसक्यौँ।
हामीले प्रतीक्षा गरेको दिन यही हो;
हामी यो दिन हेर्नलाई नै बाँचेका थियौँ।”
17 याहवेहले जे योजना गर्नुभएको थियो;
उहाँले त्यही आफ्नो वचन पूरा गर्नुभएको छ,
जुन वचन उहाँले धेरै समयअगि घोषणा गर्नुभएको थियो।
उहाँले तँलाई दयाविना ध्वस्त गर्नुभएको छ;
उहाँले तेरा शत्रुहरूलाई तँमाथि रमाउन दिनुभएको छ,
र उहाँले तेरा शत्रुहरूका सिङ* उच्‍च पारिदिनुभएको छ।
18 मानिसका हृदयले
प्रभुलाई चर्को सोरले पुकार्दछन्।
हे सियोनकी छोरीको पर्खाल,
तेरो आँसु नदीझैँ
दिनरात बगोस्;
तैँले आफूलाई अलिकति पनि विश्राम नदे!
अनि आफ्ना आँखाहरूलाई पनि आराम नदे।
19 जब रातको पहिलो पहर सुरु हुन्छ,
तब रातभरि उठेर करा;
तेरो हृदय पानीझैँ
प्रभुको उपस्थितिमा पोख्।
तेरा बालबालिकाको जीवनको निम्ति
आफ्ना हातहरू उहाँतिर उठा,
ती बालकहरू, जो हरेक गल्‍लीका मोडमा
भोकले मूर्च्छा परेका छन्।
20 “हे याहवेह हेर्नुहोस् र विचार गर्नुहोस्:
तपाईंले कोसँग यस्तो व्यवहार गर्नुभएको छ?
के स्त्रीहरूले आफ्ना सन्तानहरूलाई,
आफूले स्याहारेका आफ्नै गर्भका फलहरूलाई खाऊन्?
के प्रभुका पवित्रस्थानका पुजारीहरू
र अगमवक्ताहरू दुवै मारिऊन्?
21 “बुढापाका र जवानहरू सडकको धुलोमा
एकसाथ लडिरहेका छन्;
मेरा जवान केटा र केटीहरू
शत्रुका तरवारले मारिएका छन्।
तपाईंको क्रोधको दिनमा तपाईंले तिनीहरूलाई मार्नुभएको छ;
तपाईंले तिनीहरूलाई नटिठ्याई मार्नुभएको छ।
22 “तपाईंले चाडको दिनमा मानिसहरूलाई बोलाएझैँ,
तपाईंले चारैतिरबाट मेरो विरुद्धमा त्रास निम्त्याउनुभयो।
याहवेहको क्रोधको दिनमा
कोही पनि भाग्न वा बाँच्न सकेनन्;
जसलाई मैले हुर्काएँ र स्याहारेँ;
तिनीहरूलाई मेरा शत्रुहरूले सर्वनाश गरेका छन्।”
* 2:17 सिङ यहाँ शक्ति भन्‍ने जनाउँछ।