53
1 कसले हाम्रो समाचारलाई विश्‍वास गरेको छ?
र याहवेहको बाहुबल कसलाई प्रकट गरिएको छ?
2 ऊ उहाँको सामु कलिलो टुसाजस्तो,
र सुक्खा जमिनबाट निस्केको जराजस्तो हुर्कियो।
ऊसँग हामीलाई आकर्षित गर्न कुनै सुन्दरता वा शोभा थिएन;
उसको अनुहारमा हामीलाई मनपर्ने केही कुरा थिएन।
3 मानिसहरूबाट ऊ घृणित र तिरस्कृत गरियो,
दुःखित मानिस, जो कष्‍टसित परिचित थियो।
ऊ त्योजस्तो थियो, जसलाई देखेर
मानिसहरूले आफ्ना अनुहार लुकाउँछन्;
ऊ घृणित थियो, र हामीले उसलाई कुनै मूल्यको ठानेनौँ।
4 निश्‍चय नै उसले हाम्रा दुःखहरू आफूमाथि लियो;
अनि हाम्रा कष्‍टहरूलाई बोक्यो,
तर हामीले उसलाई परमेश्‍वरबाट हिर्काइएको,
उहाँद्वारा पिटिएको र यातना दिइएको ठान्यौँ।
5 तर ऊ त हाम्रै अधर्महरूका निम्ति छेडियो।
ऊ हाम्रा अपराधहरूका निम्ति कुल्चियो;
हामीमा शान्ति ल्याउने ताडना उसमाथि पर्‍यो;
अनि उसका चोटहरूले हामी निको भयौँ।
6 हामी सबै भेडाहरूझैँ बरालिएका छौँ;
हामी प्रत्येक आ-आफ्नै बाटो लागेका छौँ।
याहवेहले उसैमाथि
हामी सबैका अपराधहरू राखिदिनुभएको छ।
7 उसलाई सताइयो र उसलाई कष्‍ट दिइयो,
तर पनि उसले आफ्नो मुख खोलेन;
उसलाई मारिन लगिएको थुमाझैँ लगियो;
ऊन कत्रनेहरूको सामु भेडा शान्त रहेझैँ,
उसले आफ्नो मुख खोलेन।
8 अत्याचार* र न्यायद्वारा भएर ऊ लगियो।
अनि उसका सन्तानहरूको विषयमा कसले बोल्न सक्छ?
किनकि ऊ त जीवितहरूको देशबाट अलग गरियो;
र मेरा मानिसहरूका अपराधको कारण ऊ पिटियो।
9 उसको चिहान दुष्‍टहरूसित बनाइयो,
तर मृत्युमा उसले धनी व्यक्तिको चिहान पायो;
किनकि उसले कुनै अत्याचार गरेको थिएन,
न त उसको मुखमा कुनै छल नै थियो।
10 तरै पनि याहवेहलाई उसलाई कुल्चिन र कष्‍ट दिन इच्छा लाग्यो;
याहवेहले उसको जीवनलाई दोषबलि बनाउनुभए तापनि
उसले आफ्नो सन्तान देख्नेछ, र उसका दिनहरू बढाइनेछन्;
अनि उसको हातमा याहवेहको इच्छा पूरा हुनेछ।
11 उसको प्राणको कष्‍टपछि
उसले जीवनको ज्योति देख्नेछ र सन्तुष्‍ट हुनेछ।
आफ्नो ज्ञानद्वारा मेरो धर्मी सेवकले धेरैलाई धर्मी ठहराउनेछ;
अनि उसले तिनीहरूका अधर्म बोक्नेछ।
12 यसकारण म उसलाई महान्‌हरूसित एउटा भाग दिनेछु;
अनि उसले लुटको माल सामर्थीहरूसित बाँड्नेछ;
किनकि उसले आफ्नो जीवन मृत्युमा खन्याइदिएको छ;
ऊ अधर्मीहरूसित गनियो।
किनकि उसले चाहिँ धेरैको पाप बोक्यो,
र अपराधीहरूका निम्ति बिन्ती गर्‍यो।
* 53:8 अथवा गिरफ्तारद्वारा