भजन 150
1 याहवेहको प्रशंसा गर!*
परमेश्‍वरलाई उहाँको पवित्र वासस्थानमा प्रशंसा गर;
उहाँको शक्तिशाली आकाशमा उहाँको प्रशंसा गर!
2 उहाँका शक्तिशाली कामहरूको निम्ति उहाँको प्रशंसा गर;
उहाँको अपार महानताको निम्ति उहाँको प्रशंसा गर!
3 तुरही फुक्दै उहाँको प्रशंसा गर;
वीणा र सितार बजाएर उहाँको प्रशंसा गर!
4 खैँजडी बजाएर नाच्दै उहाँको प्रशंसा गर;
तारबाजा र बाँसुरी बजाएर उहाँको प्रशंसा गर!
5 झ्याली बजाएर उहाँको प्रशंसा गर;
गुञ्जायमान पार्ने झ्यालीहरू बजाएर उहाँको प्रशंसा गर!
6 सास हुने हरेकले याहवेहको प्रशंसा गरून्!
याहवेहको प्रशंसा गर!
* भजन 150:1 मूल भाषामा हल्‍लेलूयाह ; 6 पदमा पनि