18
बेबिलोनको पतन
1 यसपछि मैले अर्को स्वर्गदूतलाई स्वर्गबाट तल आइरहेको देखेँ। तिनीसित ठूलो अख्तियार थियो; अनि तिनको वैभवले पृथ्वी उज्यालो भयो। 2 तिनले ठूलो सोरमा यसो भनेर कराए:
“ ‘पतन भयो! महान् सहर बेबिलोनको पतन भयो!’*
त्यो भूतहरूको घर भएको छ;
अनि प्रत्येक अशुद्ध आत्माको अड्डा,
प्रत्येक अशुद्ध चराको अड्डा भएको छ।
प्रत्येक अशुद्ध तथा घृणित जन्तुहरूको लुक्ने ठाउँ भएको छ।
3 किनकि सबै राष्ट्रहरूले
त्यसको अशुद्ध कामवासनाको मद्य पिएर मातेका छन्।
पृथ्वीका राजाहरूले त्यससित व्यभिचार गरेका छन्;
अनि पृथ्वीका व्यापारीहरू त्यसको अत्याधिक विलासिताको प्रभावले धनी भएका छन्।”
बेबिलोनको न्यायबाट उम्कन चेतावनी
4 तब मैले स्वर्गबाट यसो भनिरहेको अर्को आवाज सुनेँ:
“ ‘हे मेरा मानिसहरू हो, त्यसबाट निस्केर आओ,’†
ताकि तिमीहरूले त्यसका पापहरूको सहभागी हुन नपरोस्;
अनि तिमीहरूमा त्यसका कुनै विपत्ति पनि नआओस्;
5 किनकि त्यसका पापहरू आकाशसम्मै थुप्रो लागेका छन्;
अनि परमेश्‍वरले त्यसका अपराधहरू सम्झनुभएको छ।
6 त्यसले जे गरेकी थिई, त्यसलाई त्यही फर्काइदेओ;
त्यसले जे गरेकी छ, त्यो दोबर गरी त्यसलाई देओ।
त्यसले कचौरामा जे मिसाएकी थिई, त्यसको दोबर हुने गरी त्यसलाई देओ।
7 त्यो आफूले जति महिमा र भोग-विलास लुटी,
त्यत्तिकै यातना र सन्ताप त्यसलाई देओ।
आफ्नो हृदयमा त्यसले यसरी घमण्ड गर्छे,
‘म रानीझैँ बसेकी छु;
म विधवा होइनँ,
र म कहिल्यै शोक गर्नेछैनँ।’‡
8 यसकारण एकै दिनमा त्यसमाथि विपत्तिहरू आउनेछन्:
मृत्यु, शोक र अनिकाल।
त्यो आगोद्वारा भस्म पारिनेछे;
किनकि त्यसलाई न्याय गर्ने परमप्रभु परमेश्‍वर सर्वशक्तिमान् हुनुहुन्छ।
बेबिलोनको पतनमा विलाप
9 “जब त्यससित व्यभिचार गर्ने र त्यसको भोग-विलासमा सहभागी हुने पृथ्वीका राजाहरूले त्यो जल्दैगरेको धुवाँ देख्नेछन्, तब तिनीहरू त्यसको लागि रुनेछन् र विलाप गर्नेछन्। 10 त्यसको यातनाद्वारा भयभीत भएर तिनीहरू टाढै उभिएर चिच्याउनेछन्:
“ ‘हाय! हाय, हे महानगरी,
हे शक्तिशाली सहर बेबिलोन!
एकै घण्टामा नै तेरो विनाश आयो!’
11 “पृथ्वीका व्यापारीहरू त्यसको निम्ति रुनेछन् र विलाप गर्नेछन्; किनकि अब फेरि कसैले पनि त्यसबाट मालसामान किन्‍नेछैन। 12 सुन, चाँदी, बहुमूल्य पत्थर र मोतीहरू, मसिनो मलमलको कपडा; बैजनी, रेशम र चहकिलो रातो रङ्गका कपडाहरू, हरेक किसिमका सुगन्धित काठ, र हरेक किसिमका हस्तीदन्तका सामग्रीहरू, बहुमूल्य काठ, काँसा, फलाम र संगमरमरका सामग्रीहरू, 13 दालचिनी र मसला, सुगन्धित धूप, मूर्र, लोबान र मद्य र जैतुनको तेल, मसिनो पिठो, गहुँ, गाईबस्तु र भेडाहरू, घोडाहरू, रथहरू, मानव शरीर र मानिसका जीवनहरू।
14 “तिनीहरूले भन्‍नेछन्, ‘तैँले चाहेका फलहरू तँदेखि गएका छन्। तेरा सबै विलासिता र वैभवहरू कहिल्यै नपाउने गरी बिलाइहालेका छन्।’ 15 यी चीजहरू बेचेर त्यसबाट धनसम्पत्ति कमाउने ती व्यापारीहरू त्यसको यातनामा भयभीत भएर टाढै उभिनेछन्। तिनीहरू रुँदै, विलाप गर्दै, 16 र चिच्याउँदै यसो भन्‍नेछन्:
“ ‘हाय! हाय, हे महानगरी,
जसले मसिनो मलमलको कपडा, बैजनी र चहकिलो रातो रङ्गको वस्त्र लगाएर
सुनको चमक, बहुमूल्य पत्थर र मोतीहरू पहिरेकी थिई!
17 एकै घण्टामा यति धेरै सम्पत्ति नष्‍ट भए!’
“जहाजको हरेक सेनापति, र जहाजबाट यात्रा गर्ने सबै यात्रीहरू, नाविकहरू र समुद्रबाट जीविका चलाउनेहरू टाढा उभिनेछन्। 18 जब तिनीहरूले त्यो स्त्री जल्दैगरेको धुवाँ देखे, तब तिनीहरू विलाप गर्दै कराउनेछन्, ‘के यस्तो महान् सहरजस्तै अरू सहर कहिल्यै थियो र?’ 19 तिनीहरूले आ-आफ्नो टाउकोमा धुलो हाल्नेछन्, र रुवाइ र विलापकासाथ यसरी कराउनेछन्:
“ ‘हाय! हाय, हे महानगरी,
जसका समुद्रमा जहाज भएकाहरू
त्यस स्त्रीको धनले धनी भएका छन्!
एकै घण्टामा त्यो भस्म भएकी छे!’
20 “हे स्वर्ग, त्यसमाथि रमाओ!
हे परमेश्‍वरका जनहरू,
प्रेरितहरू र अगमवक्ताहरू हो, रमाओ!
तिमीहरूसित त्यसले जस्तो व्यवहार गरेकी थिई,
त्यसरी नै परमेश्‍वरले त्यसको न्याय गर्नुभएको छ।”
बेबिलोनको अन्तिम पतन
21 तब त्यस सामर्थ्यी स्वर्गदूतले ठूलो जाँतोजस्तै एउटा ढुङ्गा उठाए, र यसो भन्दै त्यसलाई समुद्रमा फ्याँकिदिए:
“यसरी नै बेगसित
महान् सहर बेबिलोन तल फालिनेछ,
र त्यो कहिल्यै फेला पर्नेछैन।
22 सङ्गीतकारहरू, वीणा बजाउनेहरू, बाँसुरी बजाउनेहरू र तुरही बजाउनेहरूका सङ्गीत
तँमा फेरि कहिल्यै सुनिनेछैन।
तँमा फेरि कुनै व्यापारको शिल्पकार
कहिल्यै पाइनेछैन।
तँमा फेरि जाँतोको आवाज
कहिल्यै सुनिनेछैन।
23 बत्तीको उज्यालो
तँमा फेरि कहिल्यै चम्कनेछैन।
दुलहा र दुलहीको सोर
तँमा फेरि कहिल्यै सुनिनेछैन।
तेरा व्यापारीहरू संसारका महान् व्यक्तिहरू थिए।
तेरा तन्त्रमन्त्रले राष्ट्रहरू बहकिएका थिए।
24 त्यस स्त्रीमा अगमवक्ताहरू, परमेश्‍वरका पवित्र जनहरू,
र पृथ्वीमा मारिएकाहरू सबैको रगत पाइएको थियो।”
* 18:2 यशै 21:9 † 18:4 यर्मिया 51:45 ‡ 18:7 यशै 47:7, 8