भजन 139
सङ्गीत निर्देशकको निम्ति, दावीदको भजन।
1 हे याहवेह, तपाईंले मलाई जाँच्नुभएको छ,
अनि मलाई चिन्‍नुहुन्छ।
2 तपाईंले मेरो उठाइ र मेरो बसाइ जान्‍नुहुन्छ;
तपाईंले टाढैबाट मेरो विचार बुझ्नुहुन्छ।
3 तपाईंले मेरो हिँडाइ र मेरो सुताइ जान्‍नुहुन्छ;
मेरा सबै मार्गहरूसँग तपाईं परिचित हुनुहुन्छ।
4 मेरो जिब्रोमा कुनै शब्द आउनअगि नै,
हे याहवेह, तपाईंले त्यो सम्पूर्ण रूपले जान्‍नुहुन्छ।
5 तपाईंले मलाई अगि र पछिबाट घेर्नुभएको छ;
र आफ्नो हात ममाथि राख्नुभएको छ।
6 मेरो निम्ति यस्तो ज्ञान ज्यादै आश्‍चर्यपूर्ण छ;
यसलाई प्राप्‍त गर्न मेरो निम्ति अति कठिन छ।
7 तपाईंको आत्माबाट म कहाँ जान सक्छु?
तपाईंको उपस्थितिबाट म कहाँ भाग्न सक्छु?
8 यदि म स्वर्गमा गएँ भने तापनि त्यहाँ तपाईं हुनुहुन्छ;
यदि पातालमा मैले आफ्नो ओछ्यान बनाएँ भने, त्यहाँ पनि तपाईं हुनुहुन्छ।
9 यदि प्रभातको पखेटामा उडेर,
समुद्रको पल्‍लो किनारमा पुगेर बसेँ भने पनि,
10 त्यहाँ पनि तपाईंको हातले मलाई डोर्‍याउनेछ,
र तपाईंको दाहिने हातले मलाई थाम्नेछ।
11 यदि मैले, “अन्धकारले मलाई छोपोस्,
अनि प्रकाश मेरो चारैतिर रातको अन्धकार होस्,” भनी भनेँ पनि
12 अन्धकार तपाईंको निम्ति अँध्यारो हुनेछैन;
र रात पनि दिनझैँ चम्कनेछ;
किनकि तपाईंको निम्ति अन्धकार पनि ज्योतिजस्तै हो।
13 किनकि तपाईंले नै मेरो अन्तस्करण बनाउनुभयो;
तपाईंले मलाई मेरी आमाको गर्भमा बुन्‍नुभयो।
14 म तपाईंलाई प्रशंसा गर्दछु; किनकि म भयानक र अद्‌भुत तरिकाले बनिएको छु;
तपाईंका कार्यहरू अद्‌भुत छन्,
म त्यो राम्ररी जान्दछु।
15 मेरो आकार तपाईंबाट लुकेको थिएन,
जब म पृथ्वीको गहिराइमा रचिँदै थिएँ;
जब म अदृष्यमा बनिँदैथिएँ;
16 तब तपाईंका आँखाले मेरो नबनिएको त्यो शरीरलाई देखे;
मेरा निम्ति तोकिएका दिनहरू तपाईंको पुस्तकमा लेखिएका थिए;
तीमध्ये एउटै कुरा पनि अस्तित्वमा आउनअगि सबै लेखिएका थिए।
17 हे परमेश्‍वर, मेरा निम्ति तपाईंका विचारहरू* कति मूल्यवान् छन्!
तिनको योग कति विशाल छ!
18 यदि मैले तिनलाई गन्ती गरेँ भने,
बालुवाका कणहरूभन्दा पनि तिनको संख्या बढी हुनेछन्।
जब म बिउँझन्छु, तब म तपाईंसँग नै भएको पाउँदछु।
19 हे परमेश्‍वर, तपाईंले दुष्‍टहरूलाई मार्नुभए त कति असल हुनेथियो!
हे रक्तपिपासुहरू हो, मबाट दूर भइजाओ!
20 दुष्‍ट मनसायले तिनीहरू तपाईंको विषयमा बोल्दछन्;
तपाईंका शत्रुहरूले तपाईंको नामको दुरुपयोग गर्दछन्।
21 हे याहवेह, तपाईंलाई घृणा गर्नेहरूलाई, के म घृणा गर्दिनँ र?
र तपाईंको विरोध गर्नेहरूलाई, के म तुच्छ ठान्दिनँ र?
22 मेरो हृदयमा तिनीहरूका निम्ति घृणाबाहेक अरू केही छैन;
म तिनीहरूलाई मेरै शत्रु ठान्दछु।
23 हे परमेश्‍वर, मलाई जाँच्नुहोस्, र मेरो हृदयलाई चिन्‍नुहोस्;
मलाई खार्नुहोस् र मेरा चिन्तित विचारहरू जान्‍नुहोस्।
24 हेर्नुहोस्, मभित्र कुनै आपत्तिजनक चाल पो छ कि,
र मलाई अनन्तको मार्गमा डोर्‍याउनुहोस्!
* भजन 139:17 अथवा मेरो बारेमा तपाईंका विचारहरू कति आश्‍चर्यजनक छन्