भजन 45
सङ्गीत निर्देशकको लागि “लिली फूल” को रागमा आधारित, कोरहका छोराहरूबाट मास्किल। विवाहको गीत।
1 जब म राजाको निम्ति गीत गाउँदछु;
सुन्दर विचारहरूले मेरो हृदय भरिन्छ;
मेरो जिब्रो सिपालु लेखकको कलम हुन्छ।
2 तपाईं पुरुषहरूमध्ये सर्वश्रेष्‍ठ हुनुहुन्छ;
र तपाईंका ओठहरू अनुग्रहले अभिषिक्त छन्;
किनकि परमेश्‍वरले तपाईंलाई सदाकालको निम्ति आशिष् दिनुभएको छ।
3 हे परमवीर योद्धा, तपाईंको कम्मरमा आफ्नो तरवार भिर्नुहोस्;
प्रताप र वैभव धारण गर्नुहोस्।
4 तपाईंको वैभवमा विजयका साथ सवार हुनुहोस्;
सत्यता, नम्रता र धार्मिकताको पक्षमा तपाईंको सवारी होस्;
तपाईंको दाहिने बाहुलीले अचम्मका कामहरू गरोस्।
5 तपाईंका तीखा काँडहरूले राजाका शत्रुहरूका हृदय छेडिओस्;
राष्ट्रहरू तपाईंको चरणमा झुकून्।
6 हे परमेश्‍वर, तपाईंको सिंहासन सदाको निम्ति रहनेछ;
न्यायको राजदण्ड तपाईंको राज्यको राजदण्ड हुनेछ।
7 तपाईंले धार्मिकतालाई प्रेम गर्नुहुन्छ र दुष्‍टतालाई घृणा गर्नुहुन्छ;
यसकारण परमेश्‍वर, तपाईंका परमेश्‍वरले तपाईंलाई तपाईंका सङ्गीहरूभन्दा
उच्‍च पार्नुभएको छ र हर्षको तेलले अभिषेक गर्नुभएको छ।
8 तपाईंका सबै कपडाहरू मूर्र, चन्दन, तेजपातको सुवास्‍नाले सुगन्धित छन्;
हस्तीदन्तले सिँगारिएका राजमहलबाट
तारको सुरिलो सङ्गीतले तपाईंलाई हर्षित तुल्याउँछ।
9 तपाईंका सम्मानित स्त्रीहरूमा राजकुमारीहरू छन्;
तपाईंको दाहिने हातपट्टि ओपीरका निखुर सुनले सुसज्जित भएकी राजकीय दुलही छिन्।
10 हे कुमारी, सुन, ध्यान देऊ र विचार गर:
तिम्रा मानिसहरू र आफ्नो पिताको घरलाई पनि बिर्स!
11 तिम्रो सुन्दरताले राजा मोहित होऊन्;
उहाँको आदर गर; किनकि उहाँ तिम्रा मालिक हुन्।
12 टायरकी छोरीहरू उपहार लिएर आउनेछन्;
धनी मानिसहरूले तिम्रो कृपादृष्‍टि खोज्नेछन्।
13 राजकुमारी राजमहलमा ऐश्‍वर्यमयी छिन्;
तिनको वस्त्र सुनले जडिएको छ।
14 तिनी बुट्टेदार पोशाकमा राजाकहाँ पुर्‍याइन्छिन्;
तिनका कुमारी साथीहरूले तिनलाई पछ्याउँछन्,
जो तिनीसँगै रहनलाई ल्याइन्छन्।
15 हर्ष र आनन्दका साथ डोर्‍याइँदै,
तिनीहरू राजाको महलभित्र प्रवेश गर्दछन्।
16 तपाईंका पुर्खाहरूको स्थानमा तपाईंका छोराहरू हुनेछन्;
तपाईंले तिनीहरूलाई सारा पृथ्वीमा राजकुमार बनाउनुहुनेछ।
17 म तपाईंको नामलाई पुस्तौँ-पुस्तासम्म कायम राख्नेछु;
यसकारण राष्ट्रहरूले तपाईंको प्रशंसा सदासर्वदा गर्नेछन्।