भजन 100
प्रशंसाको भजन।
1 हे सारा पृथ्वी, आनन्दको निम्ति याहवेहको जयजयकार गर!
2 हर्षकासाथ याहवेहको आराधना गर;
आनन्दका गीतहरू गाउँदै उहाँको सामु आओ!
3 याहवेह नै परमेश्‍वर हुनुहुन्छ भनी जान।
उहाँले हामीलाई बनाउनुभयो, र हामी उहाँकै हौँ;
हामी उहाँका प्रजा, र उहाँका खर्कका भेडाहरू हौँ।
4 धन्यवादसाथ उहाँका मूलढोकाहरूभित्र पस;
र प्रशंसा गर्दै उहाँका चोकहरूमा प्रवेश गर;
उहाँलाई धन्यवाद देओ, र उहाँको नामको प्रशंसा गर!
5 किनकि याहवेह भलो हुनुहुन्छ, र उहाँको अचुक प्रेम सधैँभरि रहिरहन्छ;
उहाँको विश्‍वासयोग्यता सबै पुस्ताहरूमा रहिरहन्छ।