5
बेथलेहेमबाट प्रतिज्ञा गरिएको शासक
1 हे सेनाको सहर, आफ्ना सेनाहरूलाई भेला गर्;
किनकि हाम्रो विरुद्धमा घेरा हालिएको छ।
तिनीहरूले इस्राएलका शासकको
गालामा डण्डाले हिर्काउनेछन्।
2 “तर तँचाहिँ, हे बेथलेहेम एप्राता,
यद्यपि तँ यहूदाको घरानामा सबैभन्दा सानो छस्,
तर तँबाट मेरा निम्ति एक जना निस्केर आउनुहुनेछ,
जसले इस्राएलमाथि शासन गर्नुहुनेछ,
जसको सुरु पुरानो समयदेखि,
प्राचीनकालदेखि नै छ।”
3 यसकारण तबसम्म इस्राएल त्यागिनेछ,
जबसम्म प्रसव-वेदनामा परेकी स्त्रीले एउटा पुत्र जन्माउदिन,
र त्यसका बाँकी रहेका दाजुभाइहरू
इस्राएलीहरूसँग मिल्न आउँदैनन्।
4 याहवेहको शक्तिमा,
याहवेह आफ्ना परमेश्‍वरको महिमित नाममा
उहाँ खडा हुनुहुनेछ र आफ्ना भेडाका बगाललाई चराउनुहुनेछ।
अनि तिनीहरू सुरक्षित रहनेछन्;
त्यसपछि उनको महानता पृथ्वीको अन्त्यसम्म पुग्नेछ।
5 अनि उहाँ हाम्रा शान्तिका परमेश्‍वर हुनुहुनेछ,
जब अश्शूरीहरूले हाम्रो देशमाथि आक्रमण गर्छन्,
र हाम्रा किल्‍लाहरूबाट भएर यात्रा गर्छन्।
हामी तिनीहरूका विरुद्धमा सात जना गोठालाहरू,
र आठ जना अगुवाहरूलाई पनि खडा गर्नेछौँ।
6 तिनीहरूले अश्शूर देशलाई तरवारले शासन गर्नेछन्;
निम्रोदको देशलाई नाङ्गो तरवारले शासन गर्नेछन्।
जब अश्शूरीहरू हाम्रो देशलाई आक्रमण गर्न,
र हाम्रा सिमानाहरू मिच्न आउनेछन्,
तब उहाँले हामीलाई तिनीहरूका हातबाट छुटाउनुहुनेछ।
7 याकोबका बाँकी रहेकाहरू
धेरै जातिहरूका बीचमा हुनेछन्;
याहवेहबाट आएको शीतजस्तै,
घाँसमाथि परेको झरीजस्तै हुनेछन्;
तिनीहरूले न त कसैलाई पर्खन्छन्,
न त कुनै मानिसमाथि भर पर्छन्।
8 याकोबका बाँकी रहेकाहरू राष्ट्रहरूका बीचमा,
धेरै जातिहरूका बीचमा हुनेछन्।
जङ्गली जनावरहरूका बीचमा भएको सिंहजस्तै
भेडाको बथानको बीचमा भएको जवान सिंहजस्तै हुनेछन्;
जसले कुल्चीमिल्ची पार्दै र फहराउँदै हिँड्छन्;
अनि कसैले पनि तिनीहरूबाट बचाउन सक्दैन।
9 तिमीहरूका हात तिमीहरूका शत्रुहरूमाथिको विजयमा उठाइनेछ,
र तिमीहरूका सबै शत्रुहरू नष्‍ट पारिनेछन्।
10 याहवेह घोषणा गर्नुहुन्छ, “त्यस दिन,
“म तिमीहरूका घोडाहरूलाई सर्वनाश गर्नेछु,
र तिमीहरूका रथहरूलाई नष्‍ट पार्नेछु।
11 म तिमीहरूका देशको सहरहरूलाई सर्वनाश गर्नेछु;
अनि तिमीहरूका सबै बलिया किल्‍लाहरू भत्काइदिनेछु।
12 म तिमीहरूका तन्त्रमन्त्र नष्‍ट गर्नेछु,
र तिमीहरूले अब उसो तन्त्रमन्त्रहरू गर्नेछैनौ।
13 म तिमीहरूका खोपिएका मूर्तिहरू र चोखा ढुङ्गाहरूलाई
तिमीहरूका बीचबाट नष्‍ट गर्नेछु;
अब उसो तिमीहरूले आफ्ना हातले बनाएका
कुराहरूका सामु शिर झुकाएर दण्डवत् गर्नेछैनौ।
14 म तिमीहरूका बीचबाट अशेराका खम्बाहरू उखेलिदिनेछु;
यसरी म तिमीहरूका सहरहरूलाई सर्वनाश गरिदिनेछु।
15 मेरो आज्ञा नमानेका राष्ट्रहरूसँग
म मेरो रिस र क्रोधमा बदला लिनेछु।”