भजन 23
दावीदको भजन।
1 याहवेह मेरा गोठाला हुनुहुन्छ, मलाई केही कुराको घटी हुँदैन।
2 उहाँले मलाई हरियो खर्कमा सुताउनुहुन्छ;
उहाँले मलाई शान्त पानीतिर डोर्‍याउनुहुन्छ।
3 उहाँले मेरो प्राणलाई पुनः ताजा पार्नुहुन्छ।
उहाँले आफ्नो नामको खातिर
मलाई धार्मिकताका मार्गहरूमा अगुवाइ गर्नुहुन्छ।
4 मृत्युको अन्धकारमय
घाटीबाट भएर जानुपरे तापनि
म कुनै खतरादेखि डराउनेछैनँ;
किनकि तपाईं मेरो साथमा हुनुहुन्छ;
तपाईंको लहुरो र तपाईंको छडीले
मलाई सान्त्वना दिन्छन्।
5 तपाईंले मेरा शत्रुहरूको सामु,
मेरो निम्ति भोज तयार पार्नुहुन्छ।
तपाईंले मेरो शीरलाई तेलले अभिषेक गर्नुहुन्छ;
मेरो कचौरा भरिएर पोखिन्छ।
6 निश्‍चय नै तपाईंको भलाइ र प्रेम
मेरो जीवनभरि हरेक दिन मेरो पछि लाग्नेछन्,
र म सधैँभरि
याहवेहको भवनमा बास गर्नेछु।