26
इयोबको संवाद
1 तब इयोबले जवाफ दिए:
2 “तपाईंले शक्तिहीनहरूलाई कसरी सहायता गर्नुभयो!
तपाईंले कमजोर पाखुरालाई कसरी बचाउनुभयो!
3 बुद्धिहीन मानिसलाई तपाईंले कस्तो सल्‍लाह दिनुभयो!
अनि तपाईंले कस्तो महान् अन्तर्ज्ञान देखाउनुभयो!
4 तपाईंलाई कसले यी शब्दहरू उच्‍चारण गर्न सघाए?
अनि तपाईंको मुखबाट कसको आत्मा बोल्यो?
5 “मरेकाहरू र पानीमुनि रहेकाहरू र त्यहाँ बास गर्नेहरू
सबै गहिरो वेदनामा छन्।
6 मृत-लोक परमेश्‍वरको सामु नाङ्गो छ;
र विनाश* छर्लङ्गै भएको छ।
7 परमेश्‍वरले उत्तरको आकाशलाई रित्तो अन्तरिक्षमा फैलाउनुहुन्छ;
उहाँले पृथ्वीलाई शून्यतामा झुण्ड्याउनुहुन्छ।
8 उहाँले पानीलाई आफ्नो बादलमा बेह्रेर राख्नुहुन्छ;
तापनि त्यसको गह्रुँङ्गो भारले गर्दा बादल फुट्दैन।
9 उहाँले आफ्नो बादल फिँजाएर
पूर्णिमाको चन्द्रमाको मुहारलाई ढाक्नुहुन्छ।
10 उज्यालो र अँध्यारोको बीचको सिमाना तोक्न
उहाँले समुद्रको सतहमा क्षितिजलाई चिन्ह बनाउनुभएको छ।
11 उहाँको हप्कीमा आकाशका
खम्बाहरू त्रासले काँप्छन्।
12 उहाँले आफ्नो शक्तिद्वारा समुद्रलाई मन्थन गर्नुभयो;
उहाँले आफ्नो बुद्धिद्वारा राहाबलाई टुक्रा-टुक्रा पार्नुभयो।
13 उहाँको सासद्वारा आकाश स्वच्छ भयो;
बेगले भाग्दै गरेको सर्पलाई उहाँको हातले छेड्नुभयो।
14 यी सबै त उहाँका कामहरूको एक झलक मात्र हुन्;
हामी उहाँका कामको कानेखुसी मात्र सुन्छौँ!
त्यसो भए उहाँको शक्तिको गर्जन कसले बुझ्न सक्छ र?”
* 26:6 मूल भाषामा नरक