भजन 129
आरोहणको गीत।
1 “मेरो युवावस्थादेखि तिनीहरूले मलाई धेरै सताएका छन्,”
इस्राएलले यसो भनोस्;
2 “तिनीहरूले मेरो युवावस्थादेखि मलाई धेरै सताएका छन्;
तर तिनीहरूले मलाई जित्न सकेका छैनन्।
3 हलो जोत्नेहरूले मेरो पिठिउँमा जोतेका छन्;
र पिठिउँभरि लामा फालिहरूले कोरेका छन्।
4 तर याहवेह धार्मिक हुनुहुन्छ;
उहाँले दुष्‍टहरूका बन्धन तोडेर मलाई मुक्त गर्नुभएको छ।”
5 सियोनलाई घृणा गर्नेहरू सबै
लज्जित भएर फर्किऊन्!
6 तिनीहरू छानामाथिका घाँसजस्ता होऊन्,
जो बढ्न नपाउँदै ओइलाइहाल्छन्;
7 त्यसबाट काट्नेले आफ्नो एक मुट्ठी पनि भर्न सक्दैन,
न बिटा बटुल्नेले एक अँगालो नै भर्न सक्दछ।
8 त्यहाँबाट भएर जानेहरूले तिनीहरूका निम्ति यस्तो कामना नगरून्,
“याहवेहको आशिष् तिमीहरूमाथि रहोस्;
याहवेहका नाममा हामी तिमीहरूलाई आशिष् दिन्छौँ।”